钦定古今图书集成/明伦汇编/氏族典/第053卷 > 《赠韦七赞善》唐·杜甫
## 钦定古今图书集成/明伦汇编/氏族典/第053卷 > 《赠韦七赞善》唐·杜甫

乡里衣冠不乏贤，杜陵韦曲未央前。尔家最近魁三
象，时论同归尺五天。北走关山开雨雪，南游花柳塞
风烟。洞庭春色悲公子，《虾菜》忘归范蠡船。

《魏书胡叟传》：“叟，安定临泾人，好属文，既善为典雅之
词，又工为鄙俗之句。入长安观风化，隐匿名行，惧人
见知。时京兆韦祖思少阅典坟，多蔑时辈，知叟至，召
而见之。祖思习常，待叟不足，叟聊与叙温凉，拂衣而
出。祖思固留之曰：‘当与君论天人之际，何遽而反乎’？
叟对曰：‘论天人者，其亡久矣。与君相知，何夸言若是
也’。”遂不坐而去。至主人家，赋《韦杜二族》，一宿而成，时
年十有八矣。其述前载无违旧美，叙中世有协时事，
而末及鄙黩。人皆奇其才，畏其笔，世犹传诵之，以为
笑狎。

《隋书韦鼎传》：鼎仕陈，拜廷尉卿。大建中，为聘周主使。
尝与高祖相遇，及陈平，上驰召之，授上仪同三司，待
遇甚厚。上每与公王宴赏，鼎恒预焉。高祖尝从容谓
之曰：“‘韦世康与公相去远近’？鼎对曰：‘臣宗族分派，南
北孤绝，自生以来，未尝访问’。帝曰：‘公百世卿族，何得
尔也’！乃命官给酒肴，遣世康与鼎还杜陵，乐饮十馀”
日，鼎乃考校昭穆，自楚太傅孟以下二十馀世，作《韦
氏谱》七卷。

《唐书韦凑传》：“凑祖叔谐，贞观中为库部郎中，与弟吏
部郎中叔谦、兄主爵郎中季武同省，时号三列宿。”
《韦述传》：韦氏之显者，孝友词学则承庆、嗣立，邃音乐
有万石，达礼仪则叔夏，史才博识有述。所著书二百
馀篇，行于时。弟逌、迪，学业亦亚述，与逌对为学士，与
迪并礼官，搢绅高之。时赵冬曦兄弟亦各有名，张说
尝曰：“韦、赵兄弟，人之杞梓”云。

《韦安石传》：“安石二子：陟、斌。陟弟斌拜银青光禄大夫，
列五品。时陟守河东，而从兄由为右金吾卫将军，縚
为太子少师，四第同时列戟，衣冠罕比者。”

《朝野佥载》：隋开皇中，京兆韦衮有奴曰桃符，每征讨
将行，有胆力。衮至左卫中郎，以桃符久从驱使，乃放
从良。桃符家有黄㹀，宰而献之，因问衮乞姓。衮曰：“止
从我姓为韦氏。”符叩头曰：“不敢与郎君同姓。”衮曰：“汝
但从之，此有深意。”故至今为黄犊子。韦即韦庶人，其
后也。不许异姓者，盖虑年代深远，子孙或与韦氏通
婚，此其意也。

《明外史甯正传》：“正字正卿，寿州人。幼为韦德成养子，
冒韦姓，沈鸷有胆略。元末随德成来归。洪武三年，授
河州卫指挥使，复甯姓。”

《汉书韦贤传》：“韦孟为楚元王傅。及孙王戊荒淫，孟作
诗风谏，其诗曰：‘肃肃我祖，国自豕韦’。”

《辛氏三秦记》：长安谚云：“城南韦杜，去天尺五。”

《于肃韦公碑》：“自豕韦开国，积德累业，西汉丞相父子
继为醇儒，衣冠相袭，传庆不绝